GULF ปิดดีล “ลมนอกชายฝั่ง” อังกฤษ 1.5 พันเมก ลุย COD ปี 72
GULF ปิดดีลซื้อหุ้นโครงการโรงไฟฟ้าพลังงานลมนอกชายฝั่งอังกฤษ “Outer Dowsing Offshore Wind Project” กำลังผลิต 1,500MW คาดว่าจะเริ่ม COD ปี 72 ขึ้นเป็นหนึ่งโรงไฟฟ้าพลังงานลมนอกชายฝั่งทะเลใหญ่สุดในอังกฤษ
GULF ปิดดีล “ลมนอกชายฝั่ง” อังกฤษ 1.5 พันเมก คาดว่าจะเริ่ม COD ปี 72 รองรับเป้าหมายเพิ่มกำลังผลิตโรงไฟฟ้าพลังงานลมนอกชายฝั่งของ “อังกฤษ”
3 มี.ค. 2566

บริษัท กัลฟ์ เอ็นเนอร์จีดีเวลลอปเมนท์ จำกัด (มหาชน) หรือ GULF เปิดเผยว่า Gulf International Holding Pte. Ltd. (GIH) ซึ่งเป็นบริษัทย่อย ได้เข้าซื้อหุ้นทางอ้อมในโครงการโรงไฟฟ้าพลังงานลมนอกชายฝั่งทะเล Outer Dowsing Offshore Wind Project ในสัดส่วน 24.99% ทั้งนี้ GIH ได้ลงทุนในโครงการฯ ไปแล้วเป็นจำนวนเงินประมาณ 90.7 ล้านปอนด์
โดยการร่วมทุนกับ Green Investment Group (GIG) ซึ่งเป็นกองทุนที่มีความเชี่ยวชาญด้านการลงทุนในโครงการพลังงานสะอาด (Specialist Green Investor) โดยอยู่ภายใต้การจัดการของ Macquarie Asset Management โดย GIG ถือหุ้นทางอ้อมใน
ทั้งนี้โครงการฯ ในสัดส่วน 25% และส่วนที่เหลืออีก 50% ถือหุ้นโดย TotalEnergies ซึ่งเป็นบริษัทพลังงานระดับโลกที่มีสำนักงานใหญ่ตั้งอยู่ในประเทศฝรั่งเศส
ด้านโครงการดังกล่าว เป็นโครงการโรงไฟฟ้าพลังงานลมนอกชายฝั่งทะเลที่อยู่ระหว่างการพัฒนาในระยะเริ่มต้น โดยมีกำลังการผลิต 1,500 เมกะวัตต์ตั้งอยู่นอกชายฝั่ง Lincolnshire ทางภาคตะวันออกของสหราชอาณาจักร ในทะเลเหนือตอนใต้ (Southern North Sea) โดยเป็นการพัฒนาร่วมกันระหว่าง TotalEnergies และ Corio Generationซึ่งเป็นผู้เชี่ยวชาญในธุรกิจพลังงานลมนอกชายฝั่งทะเลภายใต้ GIG
ทั้งนี้ โครงการฯ ได้รับสิทธิในการใช้ที่ดินในทะเล (Seabed Rights) โดยผ่านการคัดเลือกผู้ได้รับสิทธิเช่าที่ดินในทะเล รอบที่ 4 เมื่อต้นปี 2564 และได้ลงนามในข้อตกลงการเช่าที่ดินดังกล่าวกับ The Crown Estate ในเดือนมกราคม 2566 เป็นที่เรียบร้อยแล้ว ซึ่งนับว่าเป็นก้าวสำคัญต่อการพัฒนาโครงการฯ
สำหรับโครงการฯ มีแผนที่จะเข้าร่วมประมูลราคาค่าไฟภายใต้ CfD (Contracts for Difference) โดยโครงการฯ จะขายไฟฟ้าเข้าระบบโครงข่ายไฟฟ้าของรัฐบาลสหราชอาณาจักรที่รับประกันราคาแบบคงที่เป็นระยะเวลา 15 ปีหรือ ลงนามในสัญญาซื้อขายไฟฟ้าระหว่างเอกชน (Private Power Purchase Agreement) กับลูกค้าองค์กร หรือ ขายไฟฟ้าให้กับตลาดซื้อขายไฟฟ้าแบบเสรี (Merchant Market) และคาดว่าจะเริ่มเปิดดำเนินการเชิงพาณิชย์ในปลายปี 2572
ทั้งนี้เมื่อโครงการฯ ก่อสร้างแล้วเสร็จจะถือเป็นหนึ่งในโครงการโรงไฟฟ้าพลังงานลมนอกชายฝั่งทะเลที่มีขนาดใหญ่ที่สุดในสหราชอาณาจักร และจะมีบทบาทสำคัญต่อความมุ่งมั่นของของรัฐบาลสหราชอาณาจักรที่ตั้งเป้าจะมีกำลังการผลิตจากโครงการโรงไฟฟ้าพลังงานลมนอกชายฝั่งทะเล 50,000 เมกะวัตต์ภายในปี 2573 และเพื่อบรรลุเป้าหมายการปล่อยก๊าซเรือนกระจกเป็นศูนย์ (Net-Zero Emissions) ภายในปี 2593
 